Il-qawwiet tas-sigurtà Sudaniżi sparaw il-gass tad-dmugħ għal fuq għexieren ta' għalliema li, fl-aħħar sigħat, kienu qed jipparteċipaw f'dimostrazzjonijiet favur id-demokrazija fil-kapitali, Khartoum. L-aħħar rapporti qalu li ħafna minn dawn l-għalliema, wara, spiċċaw arrestati mill-qawwiet tas-sigurtà li qed jikkonsolidaw il-kontroll f'Khartoum waqt l-eqqel ta' kriżi nazzjonali li ilha għall-aħħar ġimgħat. Fl-aħħar sigħat ukoll, id-dimostranti waqqfu l-barrikati bil-ħsieb li jsiru jumejn ta' azzjonijiet għal diżubbidjenza ċivili u bħala protesta kontra l-kolp ta' stat fil-pajjiż li ilu effettiv mix-xahar li għadda. L-attivisti favur id-demokrazija fis-Sudan qed jinsistu biex il-Gvern jieħu pass lura u jippermetti bidla paċifika għal amministrazzjoni ċivili. Madankollu, is-sitwazzjoni għadha perikoluża, bl-aħħar żviluppi jseħħu wkoll fi żmien fejn il-medjaturi tal-Lega Arbija qegħdin jaslu f'Khartoum bil-għan li jnaqqsu l-kriżi permezz tad-djalogu mar-rappreżentanti tal-militar Sudaniż. Sadanittant, il-Prim Ministru ċivili tas-Sudan, Abdalla Hamdok, għadu qed jinżamm taħt arrest fir-residenza tiegħu u meta jinsab taħt pressjoni kontinwa biex hu 'jikkoopera mal-militar'.